نيقولاي فاسيليفيتش جوجول - بالروسي: Никола́й Васи́льевич Го́голь - (سورتشينتسي، 31 مارس 1809 - موسكو، 21 فبراير 1852) من اكبر روائيين ومسرحيين الأدب الروسي. إتولد فى بولتافا ( دلوقتي في اوكرانيا ). بيعتبر واحد من مؤسسي المدرسه الواقعيه في الأدب الروسي بتاع القرن التسعتاشر. كان بيكتب بإسلوب كوميدي ساخر. " أرواح ميته " (1842) بتعتبر أهم رواياته مع إنها مش كامله لإنه حرق بقيتها قبل ما يتوفى بعد ما إتصاب بلوثه دينيه إتسبب فيها قسيس دخل أفكار تحريميه في دماغه. " المعطف " (1842) و " العربه "هي أشهر رواياته القصيره. " المفتش العام " (1836) من اشهر كوميدياته المسرحيه. ومن رواياته القصيره التانيه : " الأنف " و " مذكرات مجنون " و " ايڤان فيودوروڤيتش شبونكا وعمته " و " تراس بولبا " (1835) ودي اتعملت فيلم انتجته هوليوود بطولة يول براينر (1962). إتولد نيقولاي جوجول في قرية سورتشينتسي جنب بولتافا في اوكرانيا. الريف الأوكراني بعيشة الفلاحين وتقاليد القوزاقيين و فولكلوره الغني كان خلفية حياته وهو صغير. أبوه كتب مسرحيات من وحي الفولكلور الاوكراني. لما جوجول بقى عنده اتناشر سنه دخل المدرسه العليا في نيچين وهناك ظهرت مواهبه الأدبيه والفنيه بنشر أشعار في مجلة هناك وتقليد العواجيز في مسرح المدرسه بطريقه كوميديه.